Любіў слухаць яго ўспаміны пра партызанскае мінулае ў прынёманскіх лясах. Васямнаццацігадовым Канстанцін Булаш стаў байцом Стаўбцоўска-Мірскага партызанскага злучэння. У Стоўбцы фашысты сагналі каля дзвюх тысяч маладых сялян для стварэння падраздзялення, названага “Беларуская краёвая абарона”. Але рэкруты разбегліся, і многія з іх папоўнілі партызанскія атрады. Народныя мсціўцы разграмілі гарнізон у мястэчку Мір, дзе адпачывалі і праходзілі падрыхтоўку гітлераўскія лётчыкі. Цяжкім выпрабаваннем для народных змагароў была фашысцкая карная аперацыя “Герман”. Па лясных дарогах ішлі танкі, спецыяльныя каманды салдат з аўчаркамі. У адным з баёў з акупантамі Канстанцін Булаш быў цяжка паранены. Лячыўся ў лясным шпіталі. Летам 1944 года байцы Стаўбцоўскага партызанскага злучэння, у якім змагаўся юны партызан, аб`ядналіся з наступаючымі часцямі Чырвонай Арміі.